MODERN ลุ้นรายได้-กำไร 2H58 ดีขึ้นแนะนำซื้อลงทุนราคาพื้นฐาน 10.5 บาท
MODERN ยังคงคาดการณ์ว่ารายได้และผลกำไรในครึ่งหลังปี 58 จะดีขึ้นเมื่อเทียบ HoH เนื่องจากบริษัทมี Backlog ที่รอส่งมอบลูกค้าอีกเกือบ 3 พันล้านบาท, มีจัดงานลดราคาประจำปี (Annual Sales) ซึ่งจะช่วยผลักดันยอดขายให้สูงขึ้นจากครึ่งปีแรก แนะนำซื้อลงทุน แต่ปรับลดราคาพื้นฐานเป็น 10.50 บาท (Sum-of-parts) สะท้อนการปรับลดคาดการณ์กำไรสุทธิปี 58-59 ลงปีละ 18% จุดเด่นของ MODERN ยังเป็นเรื่องการจ่ายปันผลสูง
20 ส.ค. 2558

บล.ดีบีเอสฯ ระบุในบทวิเคราะห์วันนี้ (20 ส.ค.) ว่า บริษัท โมเดอร์นฟอร์มกรุ๊ป จำกัด (มหาชน) หรือ MODERN กำไรไตรมาส 2/58 ออกมาเท่ากับ 81 ล้านบาท (ทรงตัวเทียบไตรมาสก่อนหน้า แต่ -83%เทียบช่วงเดียวกันของปีก่อน) ซึ่งการลดลงจากไตรมาส 2/57 มาจากช่วงนั้นมีรายการพิเศษ คือ กำไรจากการขายหุ้น MFEC เข้ามา 461 ล้านบาท
หากพิจารณากำไรก่อนภาษีและรายการพิเศษพบว่าจะ -23% เทียบช่วงเดียวกันของปีก่อน และ -9%เทียบไตรมาสก่อนหน้า ซึ่งใกล้เคียงกับที่ประเมินไว้ ส่วนรายการที่ต่ำกว่าคาดการณ์ของเราในไตรมาสนี้ คือ อัตรากำไรขั้นต้นที่ลดลงเป็น 26.9% จาก 28.9% ใน ไตรมาส 1/58 ส่งผลให้อัตรากำไรสุทธิต่ำลง 23bps จากไตรมาส 1/58 เป็น 6.27% ใน ไตรมาส 2/58 ส่วนการรับรู้รายได้อยู่ในเกณฑ์ที่ประเมินไว้ คือประมาณ 1.3 พันล้านบาท (+59%เทียบช่วงเดียวกันของปีก่อน และ +3%เทียบไตรมาสก่อนหน้า)
บริษัทมีฐานะเป็นเงินสดสุทธิ ณ สิ้นมิ.ย.58 เท่ากับ 138 ล้านบาท และมีกระแสเงินสดจากการดำเนินงานในช่วงครึ่งแรกปี 58 เป็นบวก 304 ล้านบาท เพิ่มขึ้นจาก 172 ล้านบาทในช่วงเดียวกันของปีก่อน
ปรับลดสมมติฐานอัตรากำไรขั้นต้นเฉลี่ยทั้งปี 58 ลงเป็น 28.5% จากเดิม 29.5% สะท้อนถึงอัตรากำไรดังกล่าวที่ต่ำกว่าคาดใน ไตรมาส 2/58 รวมทั้งปรับรายการรายได้และค่าใช้จ่ายอื่นๆ ให้สอดคล้องกับสิ่งที่เกิดขึ้นในช่วงครึ่งแรกปี 58
อย่างไรก็ตาม ยังคงคาดการณ์ว่ารายได้และผลกำไรในครึ่งหลังปี 58 จะดีขึ้นเมื่อเทียบ HoH เนื่องจากบริษัทมี Backlog ที่รอส่งมอบลูกค้าอีกเกือบ 3 พันล้านบาท, มีจัดงานลดราคาประจำปี (Annual Sales) ซึ่งจะช่วยผลักดันยอดขายให้สูงขึ้นจากครึ่งปีแรก
แนะนำซื้อลงทุน แต่ปรับลดราคาพื้นฐานเป็น 10.50 บาท (Sum-of-parts) สะท้อนการปรับลดคาดการณ์กำไรสุทธิปี 58-59 ลงปีละ 18% จุดเด่นของ MODERN ยังเป็นเรื่องการจ่ายปันผลสูง โดยคาดการณ์เงินปันผลสำหรับปี 58-59 ไว้ที่ 0.50 บาท/หุ้น และ 0.55 บาท/หุ้น ตามลำดับ (ให้สมมติฐาน Payout ratio 100%) คิดเป็น Dividend Yield ปี 58-59 เท่ากับ 5.9% และ 6.5% ตามลำดับ